ইসলাম ও সংগীত

**ইসলাম ও সংগীতের** মাঝে সম্পর্ক দীর্ঘদিন ধরে চলমান একটি জটিল ও বিতর্কিত বিষয়। অনেক মুসলিম বিশ্বাস করেন যে কুরআন ও সুন্নাহমতে সংগীত (বাদ্যযন্ত্র ও গান গাওয়া) নিষিদ্ধ; তবে অন্যান্য মুসলিমরা এই বিষয়ে একমত নন এবং বিশ্বাস করেন যে সংগীতের কিছু ধরন অনুমোদিত। বিতর্ক থাকা সত্ত্বেও, বিভিন্ন সময় ও ইসলামী বিশ্বের স্থানে সংগীত জনপ্রিয়তা ও সমৃদ্ধি লাভ করেছে। বিবাচন এড়াতে প্রায়ই প্রাসাদে ও ব্যক্তিগত বাড়িতে সংগীত পরিবেশন করা হতো।

মুসলিম বিশ্বে অনেকাংশে ভক্তিমূলক/ধর্মীয় সংগীত ও ধর্মনিরপেক্ষ সংগীত ভালোভাবে বিকশিত ও জনপ্রিয় হয়। যাইহোক, গান গাওয়া অনুমোদিত, অথবা কিছু যন্ত্র যেমন ঢোল অনুমোদিত, অথবা যতক্ষণ পর্যন্ত না এটি এর শ্রোতাদের প্রলোভনে না নিয়ে যায় ততক্ষণ পর্যন্ত অনুমোদিত। তবে নিজেদের সিদ্ধান্ত বিবেচনায় এটি পরিবর্তন হতে পারে। সাম্প্রতিক দশকগুলোতে, নিজেদের "কর্ম ও বিশ্বাসকে একত্রিত করার চেষ্টায় মগ্ন একটি সম্পূর্ণ নতুন প্রজন্মের মুসলিম সংগীতজ্ঞের আবির্ভাবে" বিতর্কটি "অতিরিক্ত গুরুত্ব" পাচ্ছে।

ঐতিহাসিকভাবে ইসলামি স্বর্ণযুগে ইসলামি শিল্প ও সংগীতের বিকাশ ঘটেছিল।

## দৃষ্টিপাত

## কুরআন ও হাদিসের দৃষ্টিভঙ্গি
### কুরআন
কুরআনে বিশেষভাবে সংগীতের কথা উল্লেখ করা হয় নি। তবে কিছু পণ্ডিত কুরআনে বর্ণিত "অলস কথা" বাক্যাংশটির ব্যাখ্যায় সংগীতকেও অন্তর্ভুক্ত করেছেন, যেটিকে কুরআনে নিরুৎসাহিত করা হয়েছে। যদিও কুরআনে সরাসরিভাবে সংগীতের উল্লেখ নেই, তথাপি কুরআনের একাধিক আয়াতকে সংগীত নিষিদ্ধ বা নিরুৎসাহিতকারী হিসেবে ব্যাখ্যা করা হয়েছে।

* উক্ত আয়াতের শানে নুযূলে বলা হয়েছে, নযর ইবনে হারিস বিদেশ থেকে একজন গায়িকা বাঁদী ক্রয় করে এনে তাঁকে সংগীতে নিয়োজিত করেন। কেউ কুরআন শ্রবণের ইচ্ছা করলে তাকে গান শোনানোর জন্য সে গায়িকাকে আদেশ করতেন এবং বলতেন "মুহাম্মদ তোমাদেরকে কুরআন শুনিয়ে নামায, রোযা এবং ধর্মের জন্য প্রাণ বিসর্জন দেওয়ার কথা বলে। এতে শুধু কষ্টই কষ্ট। তার চেয়ে বরং গান শোন এবং জীবনকে উপভোগ কর।" এরই পরিপ্রেক্ষিতে আয়াতটি নাযিল হয়। বেশির ভাগ তাফসীরকারকগণ এই আয়াতে ব্যবহৃত আরবি শব্দ ‍*লাহওয়াল হাদিস* বলতে গানকে বুঝিয়েছেন। আবদুল্লাহ ইবনে মাসউদকে উক্ত আয়াতের *লাহওয়াল হাদিস*-এর ব্যাখ্যা জিজ্ঞাসা করা হলে তিনি বলেন, "তা হলো গান।" আবদুল্লাহ ইবনে আব্বাস ও আবদুল্লাহ ইবনে উমর একই কথা বলেন। তাবেয়ী সায়ীদ ইবনে যুবাইর থেকেও অনুরূপ মত বর্ণিত হয়েছে। বিখ্যাত তাবেয়ী হাসান বসরি বলেন, "উক্ত আয়াত গান ও বাদ্যযন্ত্রের ব্যাপারে নাযিল হয়েছে, যা বান্দাকে কুরআন থেকে গাফেল করে দেয়।"
* আয়াতটি সম্পর্কে ইবনে কাইয়িম বলেন: "এটা বলার অপেক্ষা রাখে না যে, যেসব বস্তু পাপাচারের দিকে আহ্বান করে তার মধ্যে গান-বাদ্যই সেরা। এজন্যই একে ইবলিসের আওয়াজ বলে আখ্যায়িত করা হয়েছে।"
*

### হাদিস
বেশ কয়েকটি হাদিসে সংগীতকে প্রতিকূলভাবে দেখা যায়, যার একটি উদাহরণ হলো: "গান গাওয়া হৃদয়ে কপটতাকে ফুটিয়ে তোলে যেমন করে বৃষ্টিতে গাছপালা অঙ্কুরিত হয়।" কিন্তু এসব বর্ণনার নির্ভরযোগ্যতা নিয়ে মতভেদ রয়েছে। আরেকটি হাদিসে বলা হয়েছে: "আমার উম্মতদের মধ্যে এমন কিছু লোক থাকবে যাঁরা ব্যভিচার, রেশম, মদ ও বাদ্যযন্ত্রকে অনুমোদিত মনে করবে।" তবে অনেকে এই হাদিসটির নির্ভরযোগ্যতা নিয়েও প্রশ্ন তুলেছেন, বিশেষ করে ইবনে হাযম আল-যাহরি।

*আবদুল্লাহ ইবনে আব্বাস থেকে বর্ণিত, মুহাম্মদ বলেছেন: 
*আবু উমামাহ আল-বাহিলি থেকে বর্ণিত, মুহাম্মদ বলেছেন: 
*নাফি মাওলা ইবনে উমর বলেন: 
*আবু মালিক আশআরি থেকে বর্ণিত, মুহাম্মদ বলেছেন: 

## সংগীত ও ইসলামি আইনের ব্যাখ্যাসমূহ
ইসলামে সংগীত অনুমোদিত নাকি নিষিদ্ধ এই প্রশ্নটি নিয়ে পণ্ডিতদের মাঝে বিতর্ক রয়েছে। জ্যাকব এম. ল্যান্ডাউ নামক এক পণ্ডিত সংগীত হারাম কি-না তা নিয়ে বিবাদমান "চারটি প্রধান দল" সনাক্ত করেছেন:
# যেকোনো প্রকার সংগীতের অভিব্যক্তির বিরোধিতাকারী আপোষহীন বিশুদ্ধতাবাদীরা;
# শুধুমাত্র কুরআন ও নামাজের জন্য আহ্বান বা আযানকে স্বীকৃতি প্রদানকারী ধর্মীয় কর্তৃপক্ষ;
# সংগীতের পক্ষপাতী পণ্ডিত ও সংগীতজ্ঞরা, যাঁরা বিশ্বাস করেন যে ধর্মনিরপেক্ষ ও ধর্মীয় সংগীতের মধ্যে কোনো সংগীতগত পার্থক্য নেই; এবং
# গুরুত্বপূর্ণ আধ্যাত্মিক সংঘ, যাঁদের নিকট সংগীত ও নৃত্য হচ্ছে ঈশ্বরের সাথে ঐক্যের একটি মাধ্যম।

যে দলগুলো কুরআন ও ইসলামের ঐতিহ্যে "কঠোরভাবে" সংগীত নিষিদ্ধ বলে বিশ্বাস করেন, তাঁদের মধ্যে রয়েছে সালাফি, ওয়াহাবি ও দেওবন্দি সম্প্রদায়।

ইসলামি আইন অনুসারে "যা ভালো তাতে আদেশ এবং যা খারাপ তাতে নিষেধ"-এর ইসলামি বিদ্যাবত্তার জরিপে, ঐতিহাসিক মাইকেল কুক খুঁজে পেয়েছেন যে
"[জরিপের ফলাফল অনুযায়ী, ওলামাদের কথাবার্তায় খারাপ কাজে নিষেধের মধ্যে] আপত্তিকর বস্তুর উপর আক্রমণ একটি সর্বব্যাপী প্রকরণ ... উদাহরণস্বরূপ, দাবা-বোর্ড বিলোপ করা, তথাকথিত পবিত্র গাছ কেটে ফেলা এবং আলংকারিক প্রতিকৃতি ধ্বংস বা বিকৃত করা [ইত্যাদি খারাপ কাজে বাঁধা দেওয়ার শামিল] ... তবে [ওলামাদের কথায় খারাপ কাজ] বারবার উল্লিখিত টার্গেটগুলো হলো মদ ও বাদ্যযন্ত্র [যেগুলোতে নিষেধ করা প্রয়োজন]। (কিছু ক্ষেত্রে খঞ্জনীর ব্যবহার একটি ব্যতিক্রম ছিল যা বিবাহ ঘোষণা করতে ব্যবহৃত হত)।"

সৌদি আরবে মুহাম্মদ বিন সালমান ক্ষমতায় আসার পর থেকে বর্তমানে মুসলিম-সংখ্যাগরিষ্ঠ রাষ্ট্রসমূহে সংগীতের উপর নিষেধাজ্ঞা বিরল বা অস্তিত্বহীন, কিন্তু প্রায়শই সেসব জায়গায় সংগীত নিষিদ্ধ করা হয়েছে যেখানে ইসলামপন্থী বিদ্রোহীরা ক্ষমতা লাভ করেছে, যেমন তালেবান শাসনাধীন আফগানিস্তানে এবং অন্ততপক্ষে জানুয়ারি ২০১৩ পর্যন্ত "মালির দুই-তৃতীয়াংশের বেশির অঞ্চল জুড়ে... ইসলামি বিদ্রোহী গোষ্ঠী দ্বারা নিয়ন্ত্রিত" এলাকায়।

### মতের ভিন্নতা
সংগীতের উপর নিষেধাজ্ঞার ক্ষেত্রে কী কী ব্যতিক্রম থাকতে পারে তা নিয়ে মোটামুটি বিস্তৃত মতপার্থক্য রয়েছে। যেগুলো অনুমোদিত তার উদাহরণের হলো: কণ্ঠসংগীত কিন্তু যন্ত্র নয়; কণ্ঠসংগীত কিন্তু কেবলমাত্র যদি গায়ক ও শ্রোতা একই লিঙ্গ হয়; কণ্ঠসংগীত ও ঢোল, অথবা কণ্ঠ ও ঐতিহ্যবাহী একপিঠে ড্রাম ও খঞ্জনী, কিন্তু অন্য কোনো যন্ত্র নয়; এমন যেকোনো ধরনের সংগীত যদি তা আবেগপ্রবণ, যৌন ইঙ্গিতপূর্ণ অথবা ইসলাম লঙ্ঘনকারী গানের কথা না হয়।
* কিছু মুসলিম বিশ্বাস করেন যে বাদ্যযন্ত্র হারাম এবং কেবলমাত্র কণ্ঠসংগীত অনুমোদিত, তবে গায়ককে অবশ্যই শ্রোতাদের মতো একই লিঙ্গের হতে হবে।
* বাদ্যযন্ত্রবিহীন সংগীত (শ্রোতা যেই লিঙ্গেরই হোক না কেন) ইসলামে ভক্তিমূলক গানের একটি সমৃদ্ধ ঐতিহ্যের দিকে পরিচালিত করেছে। গান গাওয়া হালাল হওয়ার সমর্থনে আইনবিদ আবু বকর ইবনে আল-আরাবি বলেন, "গান গাওয়ার নিষেধাজ্ঞার ব্যাপারে কোনো সঠিক হাদীস পাওয়া যায় নি", অন্যদিকে ইবনে হাযম বলেন, "এই বিষয়ে যা কিছু বলা হয়েছে তা মিথ্যা ও বানোয়াট।"
* কিছু মুসলিম আছেন যাঁরা বিশ্বাস করেন ঢোল অনুমোদিত, কিন্তু অন্য কোনো বাদ্যযন্ত্র নয়।
* জাকির নায়েক মনে করেন দুটি ছাড়া বাদ বাকি সব বাদ্যযন্ত্র হারাম, যথা- দাফ (একটি ঐতিহ্যবাহী একপিঠে ঢোল) এবং খঞ্জনী, যার কথা হাদিসেও উল্লেখ করা হয়েছে।
** সুন্নি ইসলামের একটি সংখ্যালঘু গোষ্ঠী এবং শিয়াদের অন্য একটি গোষ্ঠীর মতে, অনুষ্ঠান ও উৎসবগুলোতে মহিলাদের জন্য দাফ বাজিয়ে সংগীতের নিষেধাজ্ঞার ক্ষেত্রে একটি ব্যতিক্রম লক্ষ্য করা যেতে পারে৷ এই ব্যতিক্রমটি একটি সুপরিচিত হাদিস থেকে এসেছে যেখানে দুটি ছোট মেয়ে একজন মহিলার কাছে গান গাইছিল এবং আবু বকর এতে বাঁধা দিতে চাইলে ইসলামের পয়গম্বর মুহাম্মদ তাঁদের ছেড়ে দেওয়ার নির্দেশ দেন, এই বলে যে, "ওদের ছেড়ে দাও আবু বকর, কারণ প্রতিটি জাতির একটি ঈদ (অর্থাৎ উৎসব) রয়েছে এবং এই দিনটি হলো আমাদের ঈদ।"
* তবুও অন্যান্য মুসলিমরা বিশ্বাস করেন যে সকল বাদ্যযন্ত্র অনুমোদিত, এই শর্তে যে সেগুলো গ্রহণযোগ্য বা হালাল জাতের সংগীতের জন্য ব্যবহার করা হয় এবং যৌন উত্তেজক বা অনৈসলামিক না হয়। তাই ভক্তিমূলক গানে যন্ত্রসংগীতের একটি দীর্ঘ ইতিহাস রয়েছে, বিশেষ করে শিয়া ও সুফি ঐতিহ্যে। অনেক সুফি তরিকায় উপাসনার অংশ হিসাবে সংগীতের ব্যবহার করে।
* আইরিশ টাইমসের মতে, "মুসলিমদের একটি বৃহৎ অংশ" আধুনিক আলেম যেমন ইউসুফ কারযাভীর গৃহীত মত অনুসরণ করে যে সংগীত নিষিদ্ধ "কেবলমাত্র যদি এটি মুমিনকে এমন কার্যকলাপের দিকে নিয়ে যায় যা স্পষ্টভাবে নিষিদ্ধ হিসেবে সংজ্ঞায়িত করা হয়েছে, যেমন মদ্যপান ও অবৈধ যৌনতা"।

ইমাম আল-গাজ্জালি বেশ কয়েকটি হাদিস বর্ণনা করেন এবং এই সিদ্ধান্তে উপনীত হন যে সংগীত নিজে থেকেই অনুমোদিত, তিনি বলেছেন: "এই সকল আহাদিস আল-বুখারি দ্বারা বর্ণিত এবং গান করা ও বাজানো হারাম নয়।" তিনি খিযিরের একটি বর্ণনাও উল্লেখ করেছেন, যেখানে সংগীতের প্রতি অনুকূল মতামত প্রকাশ করা হয়েছে।

হুসেইন রশিদের মতে, "শায়েখ আল-আজহার মাহমুদ শালতুত, শায়েখ ইউসুফ কারাযাভী এবং আয়াতুল্লাহ রুহুল্লাহ খোমেইনীসহ সমসাময়িক পণ্ডিতরা সকলেই আইনি আদেশ জারি করেছেন যে অডিও আর্টগুলো [সংগীতসহ] যা মানুষকে ঈমানের বিরুদ্ধে যেতে উৎসাহিত করে না তা অনুমোদিত।" উল্লেখযোগ্য ব্যক্তিরা যাঁরা সংগীতকে হালাল বলে বিশ্বাস করেন তাঁদের মধ্যে রয়েছেন আবু বকর ইবনে আল-আরাবি, ইবনে আল-কায়সারানি, ইবনে সিনা, আবু হামিদ আল-গাজ্জালি, আবদুল গনি আল-নাবুলসি, রুমি, ইবনে রুশদ এবং ইবনে হাযম।

ইউসুফ কারযাভী তাঁর বই *দ্য লফুল এন্ড দ্য প্রোহাইবিটেড ইন ইসলাম*-এ বলেছেন, গান গাওয়া ততক্ষণ পর্যন্ত হারাম নয় যতক্ষণ পর্যন্ত না:
# গানের বিষয়বস্তু "ইসলামের শিক্ষার বিরুদ্ধে" চলে যায়, যেমন ওয়াইনের প্রশংসা করা;
# গান গাওয়ার "পদ্ধতিটি" হারাম হয়, যেমন "উদ্দেশ্যমূলক যৌন চালচলনের সঙ্গে থাকা";
# গানটি "বিনোদনের সঙ্গে অত্যধিক সম্পৃক্ততার" দিকে পরিচালিত করে, যেমন অযথা সময় নষ্ট করা যা ধর্মীয় কাজে ব্যয় করা উচিত;
# গানটি "কারো আবেগকে জাগিয়ে তোলে, তাঁকে পাপের দিকে পরিচালিত, পশু প্রবৃত্তিকে উত্তেজিত করে এবং আধ্যাত্মিকতাকে নিস্তেজ করে";
# গানটি করা হয় "হারাম কার্যকলাপের সাথে - উদাহরণস্বরূপ, একটি মদ্যপান পার্টিতে"।

### শিয়া ব্যাখ্যা ও ইরান
হাদিসের উপর ভিত্তি করে অসংখ্য ইরানি গ্র্যান্ড আয়াতুল্লাহ, সাদিক হুসাইনি শিরাজি, মোহাম্মদ-রেজা গোলপায়গনি, লুতফুল্লাহ শফি গোলপায়গনি, মোহাম্মদ-তকি মেসবাহ-ইয়াজদি, আহমদ জান্নাতি এবং অন্যান্যরা রায় দিয়েছেন যে সকল সংগীত ও বাদ্যযন্ত্র বাজানো হারাম, উদ্দেশ্য যাই হোক না কেন। গ্র্যান্ড আয়াতুল্লাহ রুহুল্লাহ খোমেইনীও একই ধরনের ধর্মীয় অবস্থানে ছিলেন, ২৩ জুলাই ১৯৭৯ তারিখে তিনি বলেছিলেন: "আপনি যদি আপনার দেশের স্বাধীনতা চান, তাহলে আপনাকে অবশ্যই সংগীতকে দমন করতে হবে এবং একে সেকেলে বলা হতে ভয় পাবেন না। সংগীত একটি জাতির সঙ্গে ও তারুণ্যের সঙ্গে বিশ্বাসঘাতকতা।" ইরানি বিপ্লবের সময়, খোমেইনী বলেছিলেন: "...সংগীত হলো একটি মাদকের মতো, যে ব্যক্তি এই অভ্যাসটিকে রপ্ত করে সে গুরুত্বপূর্ণ কর্মকাণ্ডে নিজেকে আর নিয়োজিত করতে পারে না। আমাদের অবশ্যই এটি সম্পূর্ণরূপে পরিহার করতে হবে।" ১৯৭৯ থেকে ১৯৮৯ সাল পর্যন্ত, বেতার ও টেলিভিশনে শক্তিশালী সামরিক শৈলীতে পরিবেশিত নৈমিত্তিক "বিপ্লবী গান" ব্যতীত সকল সংগীত নিষিদ্ধ করা হয়েছিল। খোমেইনীর মৃত্যুর পর, সংস্কারবাদী রাফসানজানি ও খাতামি প্রশাসন ধীরে ধীরে সংগীতের উপর থেকে নিষেধাজ্ঞা তুলে নেয়। ২০১৪ সালে ইরানের বর্তমান সর্বোচ্চ নেতা আলী খামেনেয়ী সালে পশ্চিমা সংগীতের জন্য তাঁর প্রশংসা ব্যক্ত করেছেন, এবং আজকাল ইরানে সংগীতকে সরকারিভাবে অনুমতি দেওয়া হয় যতক্ষণ না পর্যন্ত এটি জাতে ইরানি হয়, যেমন ইরানি লোকসংগীত, শাস্ত্রীয় সংগীত এবং পপ সংগীত অনুমোদিত।

### নিষেধাজ্ঞা নিয়ে সন্দেহ
অন্তত কিছু সূত্র মতে সংগীতে নিষেধাজ্ঞার বিষয়টি শাস্ত্রের কঠোর ব্যাখ্যার উপর নয় বরং "ফ্যাশনেবল" ধর্মনিরপেক্ষ সংগীতের উপর যা "কামোত্তেজক নৃত্য এবং মদ্যপানের সঙ্গে" পরিবেশন হয়ে থাকে (জ্যাকব এম. ল্যান্ডাউ), অথবা নিষেধাজ্ঞা সরাসরি "সংগীতের উপর নয়, [বরং] সংগীতের সঙ্গে আবদ্ধ অবৈধ আচরণের" উপর (হুসাইন রশিদ)। রশিদের মতে, কুরআনে "সংগীতের সরাসরি কোনো উল্লেখ নেই", এবং হাদিসে এ বিষয়ে "সাংঘর্ষিক ইঙ্গিত" রয়েছে; ল্যান্ডাউ বলেছেন যে সংগীতের বিরোধিতাকারী পণ্ডিতরা "কুরআন ও হাদিসের কয়েকটি অস্পষ্ট উদ্দীপকের জোরপূর্বক ব্যাখ্যার উপর নির্ভর করে আছেন।"

## ইসলামি সংগীত

থাম্ব|একটি জলসা – উসমানীয়, ১৮ শতক

ইসলামি পন্ডিতদের দ্বারা সংগীতের উপর নিষেধাজ্ঞা থাকা সত্ত্বেও মুসলিম বিশ্বের অনেক স্থানে ভক্তিমূলক/ধর্মীয় সংগীত ও ধর্মনিরপেক্ষ সংগীত ভালোভাবে বিকশিত ও জনপ্রিয় হয়েছে। ঐতিহাসিকভাবে, ইসলামি স্বর্ণযুগে ইসলামি শিল্প ও সংগীতের বিকাশ ঘটেছিল। ধর্মনিরপেক্ষ ও লোকসংগীত শৈলী মধ্যপ্রাচ্যে আরবি সংগীত, ইরানি সংগীত, তুর্কি শাস্ত্রীয় সংগীত ও মিশরীয় সংগীত এবং উত্তর আফ্রিকায় আলজেরীয় ও মরক্কি সংগীতের মধ্যে পাওয়া যায়। দক্ষিণ এশিয়ায় স্বতন্ত্র সংগীত শৈলী রয়েছে আফগান, পাকিস্তানি, বাংলাদেশি, মালদ্বীপীয় সংগীত।

নাশিদ হলো এক প্রকার মুসলিম ভক্তিমূলক আবৃত্তি সংগীত যা আজকালকার কিছু মুসলিম কোনো ধরনের বাদ্যযন্ত্র ছাড়াই অথবা সম্ভবত তাল দিয়ে বিভিন্ন সুরে আবৃত্তি করে থাকে।

সার্বজনীন ধর্মীয় অনুষ্ঠানে ব্যবহৃত সংগীত:
* *তাজিয়া* (শিয়া) – ইমাম হুসাইনের শাহাদাতের চিত্রিত একটি আবেগময় নাট্যসংগীত, খণ্ড নাট্যসংগীত, আংশিক ধর্মীয় নাট্যসংগীত, ইরানের বাইরে খুব কমই পরিবেশিত হয়;
* আশুরা সংগীত (শিয়া) – মুহররমের শোকের সময় গাওয়া হয়, ইমাম হুসাইন ও তাঁর অনুসারীদের মৃত্যু স্মরণে;
* *থিকিরি* – আরবি শব্দ *[[যিকির]]* থেকে আগত, যার অর্থ আল্লাহকে স্মরণ, পূর্ব ও দক্ষিণ আফ্রিকার (তানজানিয়া, মোজাম্বিক, মালাউই, জিম্বাবুয়ে এবং দক্ষিণ আফ্রিকা) ওয়াইয়াও বা ইয়াও জনগণের *কাদিরিয়া* সুফি তরিকা কর্তৃক গীত;
* *মানজুমা* – ইথিওপিয়ায় পরিবেশিত নৈতিক গান;
* *মাদিহ নববী* – মুহাম্মদের প্রশংসা করে গাওয়া আরবি স্তব।

অন্তত একজন পণ্ডিত জ্যাকব এম. ল্যান্ডাউয়ের মতে, সমগ্র মুসলিম বিশ্বের বিভিন্ন অঞ্চলগুলোতে কেবল ধর্মনিরপেক্ষ ও লোকসংগীতই পাওয়া যায় না, তবে সংগীত নিয়ে ইসলামের নিজস্ব স্বতন্ত্র শ্রেণি রয়েছে, যা হলো "ইসলামি সংগীত" বা "শাস্ত্রীয় ইসলামি সংগীত", যেটি "৬১০ খ্রিস্টাব্দের দিকে ইসলামের আবির্ভাবের সঙ্গে" একটি "নতুন শিল্প" হিসেবে বিকশিত হতে শুরু করে। এটি পারস্য, বাইজেন্টাইন, তুর্কি, আমাজিগ (বারবার) ও মুরদের "গুরুত্বপূর্ণ অবদান" সহ প্রাক-ইসলামি আরবীয় সংগীত থেকে গঠিত হয়েছিল। এই জাতের সংগীত "সুর ও তালের একটি অত্যন্ত সূক্ষ্ম মিশ্রণ দ্বারা চিহ্নিত করা হয়", যেখানে "বাদ্যযন্ত্রের উপর কণ্ঠসংগীতের উপাদান প্রাধান্য পায়"। এখানে কোনো ছন্দ নেই, কেবলমাত্র "একটি সুরের লাইন" রয়েছে এবং একজন স্বতন্ত্র সংগীতশিল্পীকে গাইতে দেওয়া হয় "এবং প্রকৃতপক্ষে অনুপ্রাণিত, উন্নতি করতে"। মূল এলাকা যেখানে এটি পাওয়া যায় তা "নীলনদ উপত্যকা থেকে পারস্য পর্যন্ত" বিস্তৃত এবং যত দূরে কেউ ভ্রমণ করে, "তত কম ইসলামি সংগীত খুঁজে পায়।"

## আরও দেখুন
* ইসলামি সংগীত

## তথ্যসূত্র

## বহিঃসংযোগ
* Islamic Arts, Music Britannica.com

বিষয়শ্রেণী:ইসলামি আইন
বিষয়শ্রেণী:ধর্ম ও সঙ্গীত